SKRIFTLIG FORESPØRGSEL E-1656/01

af Raimon Obiols i Germà (PSE) til Rådet

(12. juni 2001)

Om: Illoyal konkurrence inden for skatteområdet (Harmful Tax Competition)

OECD har i de seneste år været i færd med at forberede en international kodeks til begrænsning af illoyal konkurrence på skatteområdet (Harmful Tax Competition), idet der er stadig større enighed om behovet for at sætte en stopper for skatteparadiser, skatteunddragelse af stort omfang og hvidvaskning af penge. Inden for disse rammer opfordrede aktionsgruppen for internationale finansspørgsmål, der henhører under OECD, over 30 stater til at redegøre for deres skattesystem og offentliggjorde en liste over 15 særligt usamarbejdsvillige stater. Dette initiativ blev støttet af den amerikanske regering.

I maj 2001 erklærede Bush-regeringens nye finansminister, at denne indstilling til skatteparadiser ikke var på linie med den nye amerikanske regerings skattemæssige og økonomiske prioriteter, og tilføjede kategorisk, at USA ikke vil støtte nogen bestræbelser på at foreskrive et land, hvorledes dets skatteniveau og skattesystem bør være, og at USA ikke ville deltage i noget initiativ til harmonisering af skattesystemerne i verden.

Disse erklæringer har fremkaldt begrundet foruroligelse i en stor del af det internationale samfund, der er ophidset over, at organiseret kriminalitet i øjeblikket ustraffet kan drive sine finansielle forretninger på verdensplan, og som er utryg over, at den nye amerikanske regering åbenbart har afvist at deltage i ethvert initiativ til et globalt styringssystem.

1. Hvad har Rådet til hensigt at gøre for, at EU opnår positive resultater i kampen mod skatteparadiser og hvidvaskning af penge?

2. Har Rådet til hensigt at opføre dette som et prioriteret punkt på den transatlantiske dagsorden?

Svar

(6. december 2001)

Rådet vil først gerne minde det ærede parlamentsmedlem om, at Det Europæiske Råd på sit ekstraordinære møde den 21. september 2001 fremhævede, at indsatsen mod finansiering af terrorisme er et afgørende aspekt, og at der er behov for en energisk international aktion for at give denne indsats den størst mulige gennemslagskraft. Det anmodede derfor Det Europæiske Råd (økonomi og finans/retlige og indre anliggender) om at træffe alle nødvendige foranstaltninger for at bekæmpe enhver form for finansiering af terrorisme, bl.a. ved i de kommende uger at vedtage udvidelsen af direktivet om hvidvaskning af penge og rammeafgørelsen om indefrysning af aktiver. På den fælles samling den 17. oktober 2000 gentog Rådet (økonomi og finans/retlige og indre anliggender) den opfordring, som Det Europæiske Råd i Tammerfors rettede til medlemsstaterne om fuldt ud at gennemføre bestemmelserne i hvidvaskningsdirektivet, Strasbourg-konventionen af 1990 og Den Finansielle Aktionsgruppes henstillinger, også i alle deres afhængige territorier.

Inden for rammerne af adfærdskodeksen for erhvervsbeskatning, som tager sigte på at afskaffe skadelige skatteforanstaltninger, har medlemsstaterne endvidere forpligtet sig til at fremme vedtagelsen af kodeksens principper i tredjelande og i de territorier, som EF-traktaten ikke finder anvendelse på. Navnlig har de medlemsstater, der har associerede eller afhængige territorier, eller som har særligt skattemæssigt ansvar eller skattemæssige beføjelser over for andre territorier, forpligtet sig til inden for deres forfatningsmæssige rammer at sikre anvendelsen af disse principper i disse territorier.

Som led i arbejdet med forslaget til direktiv om beskatning af ikke-residenters renteindtægter fra opsparing og i overensstemmelse med konklusionerne fra Det Europæiske Råd i Feira har formandskabet og Kommissionen indledt samtaler med USA og de centrale tredjelande (Schweiz, Liechtenstein, Monaco, Andorra, San Maríno) for at fremme vedtagelsen af tilsvarende foranstaltninger i disse; parallelt hermed har de berørte medlemsstater indledt samtaler med deres afhængige eller associerede territorier, der er nævnt i konklusionerne (Kanaløerne, Isle of Man og de afhængige eller associerede territorier i Caribien) for at sikre, at disse territorier vedtager samme foranstaltninger som dem, der gælder i Fællesskabet.

Endelig erindrer Rådet det ærede parlamentsmedlem om medlemstaternes engagement i bekæmpelsen af skadelig skattekonkurrence inden for rammerne af OECD.